用范叔剛韵送陳亮功同年
作者：孫應時
朝代：宋

paragraphs: 人物相後先，筦庫故多士。
若人海邦來，清渭照涇水。
風塵不自憚，遠業正在此。
林深蘭荃芳，波動金石止。
三年亦何事，一笑聊復爾。
天風今扶摇，勢作九萬里。
未令游蓬山，亦合佐槐市。
富貴善移人，須公直如矢。
平生十年書，喜見習鑿齒。
少留更舂容，春醪薦魴鯉。